Na temelju članka 53. Zakona o lokalnoj i područnoj (regionalnoj) samoupravi (Narodne novine broj: NN 33/01, 60/01, 129/05, 109/07, 125/08, 36/09, 150/11, 144/12, 19/13, 137/15 ,123/17 i 98/19), članka 40. Zakona o komunalnom gospodarstvu (Narodne novine broj: 68/18,110/18 i 32/20), članka 14. Odluke o osnivanju vlastitog pogona (Službeni glasnik Općine Brestovac broj 2/2020 ) i članka 30. Statuta Općine Brestovac (Službeni glasnik Općine Brestovac broj 2/2018 i 3/2020 ) , Općinsko vijeće Općine Brestovac na svojoj sjednici održanoj dana 2020. donijelo je

# PRAVILNIK

**o poslovanju vlastitog pogona**

# OPĆE ODREDBE

Članak 1.

Ovim Pravilnikom uređuje se unutarnje ustrojstvo Vlastitog pogona za obavljanje određenih komunalnih djelatnosti na području Općine Brestovac (u daljnjem tekstu: Vlastiti pogon), način organizacije poslovanja, način planiranja poslova, broj potrebnih djelatnika, opis i popis osnovnih poslova i radnih zadataka sa stručnim uvjetima potrebnim za obavljanje tih poslova kao i druga pitanja od značaja za njegov rad.

# DJELOKRUG RADA VLASTITOG POGONA

Članak 2.

Djelokrug rada Vlastitog pogona određen je Odlukom o osnivanju Vlastitog pogona.

Vlastiti pogon nema svojstvo pravne osobe.

Vlastiti pogon komunalne poslove obavlja samostalno u granicama utvrđenim Zakonom, drugim propisima i aktima Općine Brestovac.

# UNUTARNJE USTROJSTVO

Članak 3.

Upravitelj Vlastitog pogona Općine Brestovac kao organizacijske jedinice Jedinstvenog upravnog odjela je pročelnik Jedinstvenog upravnog odjela.

Članak 4.

Upravitelj pogona organizira i vodi rad Vlastitog pogona, odgovara Općinskom načelniku za materijalno i financijsko poslovanje Vlastitog pogona i za zakonitost rada Vlastitog pogona.

Ugovore sa drugim fizičkim i pravnim osobama Upravitelj pogona može zaključiti isključivo na temelju ovlasti Općinskog načelnika

Članak 5.

Upravitelj pogona donosi Godišnji plan i program rada.

Godišnji plan i program rada sadrži opći prikaz poslova i zadataka vlastitog pogona, potreban broj izvršitelja za realizaciju programa i plan sredstava za njegovu realizaciju, koji se planiraju realizirati u kalendarskoj godini. Godišnji plan i program rada donosi se najkasnije do kraja tekuće godine za narednu godinu.

Upravitelj Vlastitog pogona dužan je Općinskom načelniku podnijeti izvješće o izvršenju Godišnjeg plana i programa rada Vlastitog pogona najkasnije do kraja ožujka tekuće godine za prethodnu kalendarsku godinu.

Članak 6.

Za nabavu i ugovaranje radova Upravitelj se mora pridržavati propisa o javnoj nabavi kao i ostalih propisa kojima je uređeno materijalno i financijsko poslovanje jedinica lokalne samouprave.

# NAZIV RADNIH MJESTA, POPIS POSLOVA, STRUČNI I DRUGI UVJETI TE BROJ IZVRŠITELJA

Članak 7.

Poslove vlastitog pogona obavljaju namještenici prema rasporedu i opisu poslova utvrđenom Pravilnikom o unutarnjem redu Jedinstvenog upravnog odjela Općine Brestovac, kojim je utvrđen naziv radnog mjesta sa opisom poslova, stručnim i drugim uvjetima te broj izvršitelja

Članak 8.

Na prava, obveze i odgovornosti, kao i druga pitanja u vezi s radom upravitelja vlastitog pogona te ostalih zaposlenih u vlastitom pogonu, a koja nisu uređena ovom Odlukom, primjenjuju se odredbe zakona kojima se uređuju radni odnosi službenika i namještenika u jedinicama lokalne i područne (regionalne) samouprave.

# PRIJELAZNE I ZAVRŠNE ODREDBE

Članak 9.

Ovaj Pravilnik stupa na snagu osmog dana od objave u Službenom glasniku Općine

Brestovac.

PREDSJEDNIK OPĆINSKOG VIJEĆA

Tomo Vrhovac

KLASA:

URBROJ:2177-02/01-20-1

Brestovac, 2020.